Ako žele pobjednika i ljevičara, zašto bi onda htjeli Milanovića?

Iz vrha SDP-a danas je plasirana informacija da će Zoran Milanović doista postati predsjedničkim kandidatom SDP-a. Osoba koja je gubila izbore, izdala birače, koketirala s desnicom, sada je opet uzdanica ljevice

<p><strong>Davor Bernardić</strong> nedavno je istaknuo dva ključna kriterija za odabir predsjedničkog kandidata SDP-a: šansa za pobjedu i okupljanje čitave ljevice.</p><p>Nije onda jasno kako je Zoran Milanović postao favorit.</p><p>Ako su htjeli pobjednika i ljevičara, kako su se onda sjetili upravo Milanovića? </p><p>Izbornog gubitnika i političara koji je brže bježao od ljevice nego što je ona bježala od njega.</p><p>Prema informacijama iz vrha SDP-a koje danas prenose svi mediji, prilično je izvjesno da će Zoran Milanović postati predsjednički kandidat glavne oporbene stranke. O tome bi se trebalo raspravljati u ponedjeljak na Predsjedništvu SDP-a, a potvrdu bi krajem mjeseca trebao dati Glavni odbor.</p><p>Dakle, ono o čemu se mjesecima nagađa, sada bi se trebalo i finalizirati.</p><h2>Od luzera pobjednik</h2><p>Čovjek koji je odveo SDP u zadnji izborni poraz, ostavio stranku bez 20 mandata i u višemilijunskim dugovima, onaj koji je izdao ljevicu otvoreno koketirajući s desnicom, koji je izgubio više izbora nego što ih je dobio, trebao bi postati uzdanicom ljevice u akciji osvajanja Pantovčaka.</p><p>Onaj koji je poručivao da "nema povratka na staro", sad se vraća na mjesto "zločina".</p><p>Jednu stvar Milanoviću treba priznati: uvijek je bio pobjednik u SDP-u. Godinama je dominirao na izborima za predsjednika stranke, neovisno o tome koliko je gubio na svim važnim izborima. Osim onih jednih parlamentarnih, naravno.</p><p>Jer i ćorava koka zrno nađe.</p><p>Pa ako je već vodio sebe do pobjeda - kad to već nije uspio činiti sa strankom - možda su predsjednički izbori prava prilika da se Milanović pokaže u punom sjaju. </p><p>Ili makar u onakvom sjaju kakvim je znao zasjati u svojih deset političkih godina.</p><h2>Zoranizmi</h2><p>Istini za volju, pored ovakvog Davora Bernardića i njegova SDP-a Milanović doista može ostavljati dojam političkog kolosa. Bez obzira na činjenicu da je naslagao deset puta više gafova od sirotog Bere. I u ovakvom kadrovski i liderski devastiranom SDP-u, nije teško figurirati kao državnik.</p><p>No ako SDP-ovci već misle da bi Milanović mogao biti pobjednik, nije jasno kako bi mogao biti uzdanicom ljevice.</p><p>Dok se ljevica iživljava na Tuđmanovu spomeniku, zaboravlja se da je Milanović želio Trg svetog Marka preimenovati u Trg Franje Tuđmana. Pa je onda po njemu imenovao zračnu luku. </p><p>Po čovjeku koji je poništavao izborne pobjede oporbe i ljevičare vrijeđao, progonio, sudio i proglašavao neprijateljima i izdajicama.</p><p>Da ne nabrajamo sve ispade iz zadnje dvije izborne kampanje: parodiranje HDZ-ova domoljublja na predizbornim skupovima, ćaskanje s Klemmom o Srbima i "majci vojnom lekaru"...</p><p>Ljevičari mu neće zaboraviti ni Zakon o radu, izglasavanje mirovine sa 67 godina, sukobe sa sindikatima, uvođenje neoliberalizma, podizanje PDV-a, iznevjerena obećanja iz grunfovske kampanje, ustavnu definiciju braka...</p><p>Kao ni afere njegovih ministara, sukobe interesa, lex Perković, lex Komadina, monetizaciju autocesta, reformu zdravstva i školstva, udar na medije...</p><h2>Tjerao saveznike</h2><p>On je bio taj koji je istodobno provocirao i ulagivao se desnici, ohrabrivao protivnike i demoralizirao saveznike. </p><p>Onoga koji je za Plenkovića tvrdio da je "lijevo krilo SDP-a" često se smatralo "desnim krilom HDZ-a".</p><p>Bio je loš premijer, neuspješan predsjednik stranke, kolebljiv lider, nikakav ljevičar ni reformator, bio je cinični oportunist i politički gubitnik. Ratovao je s ljevicom, raskolio stranku, cementirao HDZ na vlasti.</p><p>I opet ga SDP smatra uzdanicom koja će ljevicu odvesti u novi pohod na vlast, prvo na Pantovčak, onda na Markov trg. </p><p>I zamislimo onda Zokija na jednom, a Beru na drugom brdu.</p><p>Ipak, lakše je zamisliti veliku koaliciju premijera Plenkovića i predsjednika Milanovića. Zokijevi ljudi ionako već drže HDZ na vlasti.</p><p>"Kad jednom odem s vlasti, želio bih da me ljudi ne pamte po ničemu", jednom je bubnuo Milanović.</p><p>Na njegovu žalost, ljudi ga ipak pamte po previše toga.</p><p><a href="https://www.24sata.hr/trazi/?query=tomislav+klau%C5%A1ki&order=-publish_from&date_from=&date_to=">Ostale kolumne Tomislava Klauškog pogledajte ovdje.</a></p>